**Išrašas**

**KLAIPĖDOS MIESTO SAVIVALDYBĖS TARYBA**

**FINANSŲ IR EKONOMIKOS KOMITETAS**

 **POSĖDŽIO PROTOKOLAS**

2022-07-15 Nr. TAR-80

 Posėdžio data – 2022 m. liepos 13 d.

 Pradžia – 14.00 val. (nuotoliniu būdu)

 Posėdžio pirmininkas – Aidas Kaveckis.

 Posėdžio sekretorė – Lietutė Demidova.

 7. SVARSTYTA. Turto perdavimas valdyti, naudoti ir disponuoti patikėjimo teise biudžetinei įstaigai „Klaipėdos paplūdimiai“.

 Pranešėjas – E. Simokaitis. Sako, kad šiuo sprendimu yra sprendžiamas savivaldybei priklausančių krantinių, kurios nėra perduotos valdyti privatiems asmenims pagal atskiras sutartis, perdavimas savivaldybės Įstaigai. Perdavus nurodytas krantines įstaigai būtų paskirtas vienas savivaldybei priklausančių krantinių (išskyrus perduotas pagal koncesijos sutartį) valdytojas taip užtikrinant kompleksinį savivaldybės vidaus vandens kelio valdymą.

 E. Simokaitis teigia, kad galima alternatyva - Savivaldybei priklausančių krantinių valdymas ir naudojimas gali būti perduodamas koncesijos būdu. Tokiu atveju taip pat būtų vienas savivaldybei priklausančių krantinių valdytojas.

 A. Vaitkus mano, kad šiai dienai nereikėtų nagrinėti varianto apie krantinių valdymą ir naudojimą koncesijos būdu. Jei koncesininkas investuotų, jis turėtų ir savo kainodarą, kuri kažin ar būtų patraukli naudotojams. Mano, kad reikia žiūrėti į tai, kaip BĮ „Klaipėdos paplūdimiai“ galėtų būti vientisas valdytojas ir kaip galėtų sukurti vientisą infrastruktūrą, patrauklią vartotojams.

 R. Taraškevičius mano, kad nėra tikslinga Jūrų uosto direkcijos dalį perduoti naujam valdytojui - ją tikslinga palikti dabar dirbančiam koncesininkui.

 O. Marinič primena, kad priimta daug sprendimų ir prieita prie išvados, kad tinkamiausias variantas – perduoti BĮ „Klaipėdos paplūdimiai“ valdyti patikėjimo teise Klaipėdos miesto savivaldybei priklausantį nekilnojamąjį turtą – Danės upės krantines ir krantines, esančias Smiltynėje.

Sako, kad BĮ „Klaipėdos paplūdimiai“ pajėgumams sustiprinti yra numatyti keli nauji etatai, bet toliau vykdant darbus, reikės dar 1 etato. Pažymi, kad pateiks Savivaldybei siūlymus dėl tolesnio darbo plano, todėl reikės pradėti nuo analizės, skaičiavimų, finansavimo, planų sudarymo. O. Marinič pažymi, kad krantinių perdavimas - svarbi funkcija, todėl svarbu turėti krantinių eksploatavimo priežiūrą.

 A. Vaitkus siūlo, kad BĮ „Klaipėdos paplūdimiai“ (ateityje) galėtų pristatyti išsamesnę informaciją apie krantines (krantinių naudojimo teisinę bazę, jos laikymąsi, ženklinimą, apskaitą, sutarčių sudarymą ir kt.).

 R. Taraškevičius teigia, kad šiandien, išklausęs įstaigos vadovo, tiki, kad papildžius įstaigos struktūrą papildomais etatais įstaiga bus pajėgi susitvarkyti su perduotomis funkcijomis. Siūlo ieškoti galimybės krantines, iki Biržos tilto, palikti dabartiniam koncesininkui. Prašo, iki Tarybos posėdžio, tai išnagrinėti. R. Taraškevičius pritaria sprendimo projektui.

 A. Barbšys siūlo pritarti sprendimo projektui.

 A. Vaitkus taip pat pritaria KMSA pateiktam sprendimo projektui. Pasisako prieš turto „miksavimą“. Teigia, kad turi būti vientisumas ir vienas valdytojas turi atsakyti už visą situaciją jam priskirtoje krantinių dalyje. Prašo komiteto narių pritarti jo siūlymui – įpareigoti BĮ „Klaipėdos paplūdimiai“ iki vasaros sezono pabaigos (ar rugsėjo mėn.) pateikti komitetui informaciją apie valdomas krantines Danės upėje ir Kuršių mariose.

 S. Budinas pritaria, kad reikia sutvarkyti krantines, tačiau teigia, kad šiandien pasigenda išsamesnės informacijos apie BĮ „Klaipėdos paplūdimiai“ planus ateičiai. Sako, kad šiandien sprendimo projektui pritars, o iki Tarybos posėdžio labiau paanalizuos ir pasigilins į situaciją.

 O. Marinič teigia, kad pristatyti planą rugsėjo mėn. nespės - pristatyti galėtų IV ketvirtį.

 A. Vaitkus sako, kad įpareigojimą galima skaidyti į 2 dalis – pirmiausia komitetui pristatyti informaciją apie esamą situaciją (problematiką) ir kas planuojama atlikti situacijai spręsti, o IV ketv. pateikti informaciją apie ilgalaikę strategiją.

 A. Kaveckis mano, kad ilgalaikė strategija galėtų būti pristatyta iki spalio mėn. 10 d.

 A. Barbšys siūlo pateikti informaciją spalio mėnesio komiteto posėdžiui.

 NUTARTA:

 7.1. Pritarti pateiktam sprendimo projektui.

 7.2. Įpareigoti BĮ „Klaipėdos paplūdimiai“ spalio mėnesį komiteto posėdžiui pateikti išsamią informaciją apie įstaigos jurisdikcijai priskirtas krantines (krantinių naudojimo teisinę bazę, jos laikymąsi, ženklinimą, apskaitą, sutarčių sudarymą ir kt.) bei siūlymus ką reiktų atlikti trumpuoju periodu. Šių metų IV ketv. pateikti komitetui informaciją apie valdomos ir prižiūrimos infrastruktūros ilgalaikę strategiją.

 BALSUOTA: už – 6 (A. Kaveckis, R. Taraškevičius, S. Budinas, A. Vaitkus, E. Andrejeva, A. Barbšys), prieš – 0, susilaiko – 0.

Posėdžio pirmininkas Aidas Kaveckis

Posėdžio sekretorė Lietutė Demidova